Diari Oficial de la Generalitat Valenciana


Sumari del DOGV 3640, del 07-12-1999 (1999/10057)

LLEI 7/1999, de 3 de desembre, de la Generalitat Valenciana, de Reconeixement de la Universitat Cardenal Herrera-CEU.
---------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/1999/12/03/7/dof/vci/html**

### Dades del document

Número de DOGV
:   3640

Data del DOGV
:   07-12-1999

Secció del DOGV
:   I. DISPOSICIONS GENERALS

Número del document
:   1999/10545


Data del document
:   03-12-1999

Organisme emissor


Tipus de document
:   Llei

Anàlisi jurídica

 Descriptors 

:   * Universitat Cardenal Herrera-Ceu
    * legislació
    * ensenyament privat
    * universitat

LLEI 7/1999, de 3 de desembre, de la Generalitat Valenciana, de Reconeixement de la Universitat Cardenal Herrera-CEU. [1999/10783]
  
Sia notori i manifest a tots els ciutadans que les Corts Valencianes han aprovat i jo, d'acord amb el que estableixen la Constitució i l'Estatut d'Autonomia, en nom del rei, promulgue la llei següent:
  
Preàmbul
  
Des de 1971, la Fundació Universitària San Pablo CEU desenrotlla les seues activitats docents en l'àmbit de la Comunitat Valenciana. En estos moments és titular del Centre Universitari San Pablo, adscrit a la Universitat Politècnica de València; del Centre Universitari d'Estudis Jurídics, adscrit a la Universitat de València (Estudi General); del Col·legi Universitari San Pablo, adscrit a la mateixa universitat, i del Centre Universitari San Pablo, radicat a Elx i adscrit a la Universitat d'Alacant. En el conjunt dels centres s'impartixen les llicenciatures en Dret, Veterinària, Ciències de la Informació (seccions: Periodisme, Publicitat i Relacions Públiques, i Ciències de la Imatge Visual i Auditiva), Administració i Direcció d'Empreses, així com Enginyeria Tècnica en Disseny Industrial i el primer cicle de la llicenciatura de Farmàcia.
  
El conjunt de titulacions impartides és igual al nombre de titulacions previst en l'article 5.1 del Reial Decret 557/1991, de 12 d'abril, sobre Creació i Reconeixement d'Universitats i Centres Universitaris. D'altra banda, la conversió de tots estos centres en universitat privada redunda en benefici de la investigació científica, ja que permet el desplegament de programes de tercer cicle a tota la comunitat universitària que els integra, al mateix temps que suposa una nova oferta universitària per a la Comunitat Valenciana, sense que represente cap càrrec per als pressupostos de la Generalitat, ja que es tracta d'una institució de finançament íntegrament privat.
  
Per tant, per a un millor servici de l'oferta educativa en l'àmbit de la Comunitat Valenciana, en el marc del dret a la creació de centres docents reconegut en l'article 27 de la Constitució Espanyola, d'acord amb el que disposa la Llei Orgànica 11/1983, de 25 d'agost, de Reforma Universitària, i després d'haver comprovat que s'han complit els requisits que, per al reconeixement d'universitats, establix la legislació vigent, és procedent reconèixer la Universitat Cardenal Herrera'CEU com a universitat privada.
  
Article 1
  
1. Es reconeix com a universitat privada a la Comunitat Valenciana la Universitat Cardenal Herrera'CEU, de la qual és titular la Fundació Universitària San Pablo CEU. El seu campus universitari s'ubicarà inicialment als municipis d'Alfara del Patriarca i Moncada, i a la ciutat d'Elx, sense perjuí que en un futur puguen establir-se centres en altres poblacions de la Comunitat Valenciana.
  
2. La Universitat Cardenal Herrera'CEU es regirà per la Llei Orgànica 11/1983, de 25 d'agost, de Reforma Universitària; per la Llei 3/1985, de 9 de març, de Coordinació Interuniversitària a la Comunitat Valenciana; per la present llei i per les altres normes que les desenrotllen, i per les seues pròpies normes d'organització i funcionament, que reconeixeran explícitament que la seua activitat es fonamenta en el principi de llibertat acadèmica.
  
Article 2
  
La Universitat Cardenal Herrera'CEU comptarà inicialment amb els centres universitaris següents:
  
a) Facultat de Ciències Socials i Jurídiques.
  
b) Facultat de Ciències Experimentals i de la Salut.
  
c) Escola Universitària Superior d'Ensenyances Tècniques.
  
Article 3
  
1. Les ensenyances universitàries indicades en l'annex I que s'impartixen al Centre Universitari d'Estudis Jurídics, adscrit a la Universitat de València (Estudi General); al Centre Universitari San Pablo, d'Elx, adscrit a la Universitat d'Alacant, i al Centre Universitari San Pablo, adscrit a la Universitat Politècnica de València, queden integrades en els centres universitaris de la Universitat Cardenal Herrera'CEU, indicats en l'article 2 d'esta llei.
  
2. Els centres universitaris de la Universitat Cardenal Herrera'CEU organitzaran, a més de les indicades en l'annex I, les ensenyances universitàries conduents a l'obtenció dels títols oficials que es detallen en l'annex II.
  
Article 4
  
1. La Conselleria de Cultura, Educació i Ciència autoritzarà l'inici de les activitats acadèmiques de la Universitat Cardenal Herrera'CEU, després de comprovar que l'entitat titular ha complit els compromisos adquirits.
  
2. L'inici de les ensenyances assenyalades en l'annex II, l'autoritzarà la Conselleria de Cultura, Educació i Ciència quan estiguen homologats els títols oficials que expedirà la Universitat Cardenal Herrera'CEU, de conformitat amb el que establix l'article 58.4 de la Llei Orgànica 11/1983, de 25 d'agost, de Reforma Universitària.
  
Article 5
  
La Universitat Cardenal Herrera'CEU mantindrà en funcionament cada un dels seus centres almenys durant un període mínim de dos cursos acadèmics addicionals a la duració prevista de la titulació, per als alumnes que, havent-la iniciat allí, no hagen esgotat les convocatòries.
  
Article 6
  
La Universitat Cardenal Herrera'CEU presentarà, anualment, a la Conselleria de Cultura, Educació i Ciència de la Generalitat Valenciana i al Consell d'Universitats, una memòria de les activitats docents i investigadores realitzades.
  
Article 7
  
La Universitat Cardenal Herrera'CEU traslladarà les propostes de noves ubicacions de centres i de noves titulacions que pretenguen impartir al Consell Interuniversitari Valencià.
  
Article 8
  
1. Als efectes previstos en l'article 27.8 de la Constitució, la Conselleria de Cultura, Educació i Ciència comprovarà el compliment, per part de la Universitat Cardenal Herrera'CEU, de les normes que li siguen d'aplicació.
  
2. Una vegada iniciades les activitats, es podrà revocar el seu reconeixement per llei de les Corts Valencianes quan, després de la incoació del procediment administratiu legalment establit, s'acredite l'incompliment, per la universitat, dels requisits exigits per l'ordenament jurídic o dels compromisos adquirits en sol·licitar el reconeixement.
  
DISPOSICIÓ ADDICIONAL
  
Única
  
La Universitat de València (Estudi General), la Universitat d'Alacant i la Universitat Politècnica de València traslladaran d'ofici a la Universitat Cardenal Herrera'CEU els expedients dels alumnes dels centres que estaven adscrits a elles, i les ensenyances de les quals s'han integrat en la Universitat Cardenal Herrera'CEU, a fi que puguen acabar els estudis iniciats als centres mencionats, seguint el pla d'estudis que ja tinguen homologat.
  
DISPOSICIONS TRANSITÒRIES
  
Primera
  
Les adscripcions del Centre Universitari d'Estudis Jurídics, el Centre Universitari San Pablo, d'Elx, i el Centre Universitari San Pablo, de València, a les respectives universitats continuarà vigent fins que es concedisca l'autorització per a la posada en funcionament de la Universitat Cardenal Herrera'CEU, moment a partir del qual les dites adscripcions quedaran sense efecte.
  
Segona
  
1. En el moment de l'inici de les ensenyances corresponents al títol de llicenciatura en Farmàcia, aniran extingint-se les corresponents al Col·legi Universitari San Pablo, adscrit a la Universitat de València (Estudi General).
  
2. Els alumnes que cursen els estudis al Col·legi Universitari San Pablo i que estiguen afectats per l'extinció d'ensenyances prevista en l'apartat anterior, podran optar per continuar les seues ensenyances en la Universitat Cardenal Herrera'CEU o bé a la Facultat de Farmàcia de la Universitat de València (Estudi General).
  
Tercera
  
Les ensenyances corresponents a les tres especialitats del títol de llicenciatura en Ciències de la Informació, que eren impartides en el Centre Universitari San Pablo, adscrit a la Universitat Politècnica de València, s'extingiran conforme es produïsca la implantació, a la Universitat Cardenal Herrera'CEU, de les ensenyances conduents a l'obtenció dels títols de llicenciatura en Periodisme, llicenciatura en Publicitat i Relacions Públiques, i llicenciatura en Comunicació Audiovisual.
  
DISPOSICIONS FINALS
  
Primera
  
S'autoritza el Govern Valencià i la Conselleria de Cultura, Educació i Ciència perquè, en l'àmbit de les seues respectives atribucions, dicten les disposicions que corresponguen per al desenrotllament de la present llei.
  
Segona
  
La present llei entrarà en vigor l'endemà de la seua publicació en el Diari Oficial de la Generalitat Valenciana.
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir aquesta llei.
  
València, 3 de desembre de 1999
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
Annex I
  
Ensenyances que s'integren en la Universitat Cardenal Herrera'CEU
  
- Facultat de Ciències Socials i Jurídiques:
  
1. Llicenciatura en Dret.
  
2. Llicenciatura en Ciències de la Informació (secció Periodisme).
  
3. Llicenciatura en Ciències de la Informació (secció Publicitat i Relacions Públiques).
  
4. Llicenciatura en Ciències de la Informació (secció Imatge Visual i Auditiva).
  
5. Llicenciatura en Administració i Direcció d'Empreses.
  
- Facultat de Ciències Experimentals i de la Salut:
  
Llicenciatura en Veterinària.
  
- Escola Universitària d'Ensenyances Tècniques:
  
Enginyeria Tècnica en Disseny Industrial.
  
Annex II
  
Ensenyances de nova implantació a la Universitat Cardenal Herrera'CE
  
- Facultat de Ciències Socials i Jurídiques:
  
1. Llicenciatura en Periodisme.
  
2. Llicenciatura en Publicitat i Relacions Públiques.
  
3. Llicenciatura en Comunicació Audiovisual.
  
4. Llicenciatura en Ciències Polítiques i de l'administració.
  
5. Llicenciatura en Investigació i Tècniques de Mercat.
  
- Facultat de Ciències Experimentals i de la Salut:


Còpia Permalink ELI